આ બધા ઉપરાંત શેરીમાં હંમેશાં પ્રેમથી સાથે રહેતા અડોશીપડોશી ક્યારેક આપસમાં ઝઘડી પણ પડતા, બાળકોનાં ઉપરાણાં લઈને બૈરાંઓ સામસામે આવી જતાં, સ્ત્રીઓના ઝઘડા, બાળકોને મારઝૂડ, શેરીના નાકે કે ઓટલે બેસીને આવતાજતાઓને જિજ્ઞાસાથી જોતા રહેતા ઘરડેરાઓ, ડેલીના પાટિયે બેસી ગપસપ કે પંચાત કરતાં બૈરાંઓ, ભીખ માગતા ભિખારીઓ, સાધુબાવાઓ, ફાળો ઉઘરાવતા આશ્રમ-સંચાલકો, પાંજરાપોળવાળાઓ, ગૌભક્તો, યુવક કે સેવાદળના કાર્યકરો, સ્મશાને જતા કે નાહીને શેરીના નાકેથી પોક મૂકીને પાછા ફરતા ડાઘુઓ- આ બધાં પાત્રો, ઘટનાઓ, સારામાઠા પ્રસંગો, ક્રિયાકાંડો, ખેલતમાશા, ભજન-કીર્તન, કથાવાર્તા, રામલીલા ને બહુરૂપિયાઓ- આ બધું બાળચિત્ત પર ભજવણી રૂપે અંકાતું આવ્યું છે.